ΓΡΑΠΤΗ ΕΡΩΤΗΣΗ E-1730/98

υποβολή: Gerardo Fernández-Albor (PPE) προς την Επιτροπή

(5 Ιουνίου 1998)

Θέμα: Συμμετοχή της Ευρωπαïκής Ένωσης στο πρόγραμμα Araucaria

Τα κοραλλιογενή ύφαλα του Los Roques (Βενεζουέλα), η νήσος Coiba (Παναμάς) και η έρημος της Σονόρα στην Μπάχα Καλιφόρνια (Μεξικό) είναι μερικές από τις περιοχές που περιλαμβάνονται στο πρόγραμμα Araucaria με το οποίο η ισπανική κυβέρνηση επιχειρεί να εκπληρώσει τις δεσμεύσεις που ανέλαβε με τη Σύμβαση για τη Βιολογική Ποικιλομορφία, η οποία υπογράφηκε μετά τη Σύνοδο του Ρίο ντε Τζανέϊρο.

Η ισπανική επένδυση, σε διάφορους απειλούμενους οικοτόπους της Λατινικής Αμερικής, θα φθάσει, στα επόμενα πέντε έτη, τα δέκα δισεκατομμύρια πεσέτες. Στην επιχείριση αυτή, η ισπανική κυβέρνηση ελπίζει να έχει τη συμπαράσταση δημόσιων και ιδιωτικών οργανισμών και του επιχειρηματικού κόσμου, καθώς και της δημόσιας διοίκησης των επωφελουμένων χωρών.

Θα μπορούσε η Επιτροπή να αναφέρει ποιά είναι η συμμετοχή της σε παρόμοια ή σχετικά προγράμματα, εάν προτίθεται να συμμετάσχει στα ισπανικά προγράμματα για την ανάπτυξη και τη διατήρηση της βιολογικής ποικιλομορφίας στη Λατινική Αμερική και εάν υπάρχει κάποιος συντονισμός στην Κοινότητα σε σχέση με τη συμμετοχή των κρατών μελών σε προγράμματα του είδους αυτού, σε όλη την έκταση της Λατινικής Αμερικής;

Απάντηση του κ. Marin εξ ονόματος της Επιτροπής

(15 Ιουλίου 1998)

Στο πλαίσιο της συνεργασίας της για την ανάπτυξη, η Επιτροπή δεσμεύτηκε σταθερά για την εκπλήρωση των υποχρεώσεων που προβλέπονται στη σύμβαση για την βιοποικιλότητα που υπεγράφη στο Ρίο το 1992. Για το σκοπό αυτό, χρησιμοποιεί, μεταξύ άλλων τα μέσα που παρέχουν τα κονδύλια του προϋπολογισμού B-6200 ("περιβάλλον στις αναπτυσσόμενες χώρες") και B-6201 ("τροπικά δάση"), που αποτελούν αντικείμενο διαχείρισης σύμφωνα με τις διατάξεις των κανονισμών (ΕΚ) 722/97 του Συμβουλίου σχετικά με δράσεις που εφαρμόζονται στις αναπτυσσόμενες χώρες στον τομέα του περιβάλλοντος στο πλαίσιο της μακρόπνοης ανάπτυξης(1) και (ΕΚ) 3062/95 του Συμβουλίου σχετικά με τις δράσεις στο τομέα των τροπικών δασών(2), αντίστοιχα.

Οι εν λόγω κανονισμοί προβλέπουν τη χρηματοδότηση ενεργειών που αποσκοπούν στη διατήρηση της βιοποικιλότητας (ανάπτυξη μεθόδων για αειφόρο χρησιμοποίηση των πόρων βιοποικιλότητας, διατήρηση οικοσυστημάτων και των οικοτόπων, προσδιορισμός και εκτίμηση των πόρων βιοποικιλότητας), ιδίως στο πλαίσιο της διατήρησης των τροπικών δασών. Η Επιτροπή μπόρεσε συνεπώς ν' αρχίσει μια σειρά ενεργειών στο τομέα αυτό στις χώρες της λεκάνης του Αμαζονίου, ιδίως στη Βραζιλία, καθώς και στη Κεντρική Αμερική και σε άλλες χώρες της Λατινικής Αμερικής.

Επιπλέον, η Επιτροπή ενέκρινε στις 4 Φεβρουαρίου 1998 μια ανακοίνωση προς στο Συμβούλιο και Ευρωπαϊκό Κοινοβούλιο για τη στρατηγική βιοποικιλότητας της Ευρωπαϊκής Κοινότητας(3). Στο πλαίσιο της εν λόγω ανακοίνωσης, δεσμεύτηκε να καταρτίσει σχέδιο δράσεως για να ενσωματώσει τη διατήρηση και την αειφόρο χρησιμοποίηση της βιοποικιλότητας στη πολιτική συνεργασίας για τη ανάπτυξη. Το εν λόγω σχέδιο δράσεως θα λάβει τελική μορφή στις αρχές του 2000.

Όσον αφορά το συντονισμό των κοινοτικών δράσεων με τα προγράμματα των κρατών μελών, η Επιτροπή επιθυμεί να ληφθεί πρόνοια ώστε να μεγιστοποιηθεί η συνέργεια μεταξύ των διαφόρων δράσεων. Εκτός από τους τρόπους επικοινωνίας που καταρτίστηκαν σύμφωνα με τις διατάξεις των προαναφερθέντων κανονισμών (παρουσίαση των κυριοτέρων κοινοτικών προγραμμάτων στη γεωγραφικά αρμόδια για την ανάπτυξη επιτροπή, στην οποία εκπροσωπούνται τα κράτη μέλη) και εκτός από την ετήσια ανταλλαγή απόψεων με βάση τη παρουσίαση από την Επιτροπή των γενικών κατευθύνσεων για τις ενέργειες που πρόκειται να υλοποιηθούν κατά το επόμενο έτος, αναπτύχθηκαν πρακτικές πληροφόρησης και συνεργασίας, όπως τα συστηματικά πρακτικά στο τέλος μιας αποστολής στις αντιπροσωπείες της Επιτροπής και με την ωπαρουσία των εκπροσώπων των υπηρεσιών συνεργασίας των κρατών μελών, μετά τις αποστολές προσδιορισμού και αξιολόγησης των κοινοτικών προγραμμάτων από εμπειρογνώμονες και υπαλλήλους της Επιτροπής.

Τέλος είναι σκόπιμο να σημειώσουμε ότι, σύμφωνα με τις σχετικές διατάξεις των κανονισμών (ΕΚ) 3062/95 και 722/97, η διερεύνηση από μέρους της Επιτροπής, των δυνατοτήτων συγχρηματοδότησης με άλλους χρηματοδότες, και ιδίως με τα κράτη μέλη εκφράζεται με τη συγχρηματοδότηση σημαντικού αριθμού προγραμμάτων από κοινού με τα κράτη μέλη.

(1) ΕΕ L 108, 25.4.1997.

(2) ΕΕ L 327, 30.12.1997.

(3) εγγρ. COM (1998) 42 τελικό.